Man sterf in vliegtuigongeluk: ‘Hy was ŉ sagte, goedhartige ou’Kotie Steyn. Foto: Facebook. “Hy was hierdie sagte, goedhartige ou wat almal gehelp het.” Só sê André de Jager oor sy swaer, Kotie Steyn (54), wat Dinsdagoggend dood is toe sy ligte vliegtuig naby Lephalale in Limpopo neergestort het. Steyn het Dinsdagoggend net ná 07:00 op sy plaas Zwartwater opgestyg waar hy sy eie private vliegveld het. De Jager vertel dat Steyn oudergewoonte oor die plaashuis gevlieg het om vir sy vrou, Marie (De Jager se suster) totsiens te sê. “Daar het ŉ vriendin by haar gekuier en hulle het toe hy oor die huis vlieg opgespring en gesien iets is nie reg nie, hy het baie laag gevlieg.” Steyn was op pad na Johannesburg om sake te gaan afhandel en juis ook die vliegtuig te laat versien. Volgens De Jager het die vliegtuig ongeveer vyf kilometer verder op ŉ naburige plaas neergestort. “Werkers het vir ons vertel die vliegtuig het opgestyg en toe het die enjin gestaak en dit het geval. Ons weet nie presies wat gebeur het nie, maar ons vermoed hy het dalk probeer hoogte kry deur die vliegtuig op te trek. Dalk was hy van plan om toe ŉ noodlanding te doen? Ons weet nie. Enigiets kon gebeur het.” Steyn is op slag dood. Kol. Moatshe Ngoepe, woordvoerder van die polisie, het bevestig ŉ saak van strafbare manslag word ondersoek. Kabelo Ledwaba, woordvoerder van die Burgerlike Lugvaartowerheid (BLO), het ook die voorval aan Maroela Media bevestig en bygevoeg die BLO ondersoek die voorval. “Vlieg was sy passie in die lewe. Ons is ŉ baie hegte familie, hy was régtig iemand wat baie mense gehelp het, hy was soos my eie boetie. Hy het na baie mense gekyk,” het De Jager gesê. Steyn sal Saterdag om 10:00 uit ŉ kerk naby Zwartwater begrawe word.